UREDBA KOMISIJE (EU) 2021/1842

z dne 20. oktobra 2021

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za flupiradifuron in difluorocetno kislino v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za flupiradifuron in difluorocetno kislino so bile določene v delu A Priloge III k Uredbi (ES) št. 396/2005.

(2) V okviru postopka za registracijo fitofarmacevtskega sredstva, ki vsebuje aktivno snov flupiradifuron, za uporabo na jagodah, namiznih olivah, okri/jedilnem oslezu, cvetači, brokoliju, brstičnem ohrovtu, glavnatem zelju, listnatem ohrovtu, kolerabicah, solati in solatnicah, špinači in podobnih listih, zeliščih in užitnih cvetovih, fižolu, grahu, semenih oljne ogrščice, gorčičnih semenih in olivah za proizvodnjo olja je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za flupiradifuron in njegov glavni metabolit difluorocetno kislino.

(3) V skladu s členom 6(2) in (4) Uredbe (ES) št. 396/2005 je bila vložena vloga za uvozne tolerance za flupiradifuron, ki se v Združenih državah uporablja na citrusih, plodovih opuncije/kaktusovih sadežih, bombaževem semenu, sladki koruzi, ječmenu, koruzi, sirku in pšenici, v Združenih državah in Kanadi na lupinarjih, pečkatem sadju, grozdju, borovnicah, korenovkah in gomoljnicah, paradižniku, papriki, jajčevcih, melonah, belušni zeleni, stročnicah, arašidih, soji in hmelju, v Braziliji na kavnih zrnih, v Gani in Slonokoščeni obali pa na kakavovih zrnih. Vložnika trdita, da ob odobrenih načinih uporabe navedene snovi na takih kmetijskih rastlinah v navedenih državah ostanki presegajo MRL za flupiradifuron in difluorocetno kislino iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(4) V okviru teh vlog je vložnik državi članici poročevalki, Nizozemski, v roku iz Uredbe Komisije (EU) 2016/486 (2) predložil dodatne terenske študije glede kmetijskih rastlin, ki sledijo v kolobarju, in študije o krmljenju živine.

(5) V skladu s členom 8 Uredbe (ES) št. 396/2005 je Nizozemska navedeni vlogi ocenila in Komisiji posredovala ocenjevalni poročili.

(6) Evropska agencija za varnost hrane (v nadaljnjem besedilu: Agencija) je proučila vlogi in ocenjevalni poročili, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (3). Navedena mnenja je posredovala vložnikom, Komisiji in državam članicam ter jih javno objavila.

(7) Agencija je ugotovila, da v zvezi s flupiradifuronom v plodovih opuncije/kaktusovih sadežih, melonah, paradižniku in hmelju predloženi podatki ne zadostujejo za določitev novih MRL. V zvezi s flupiradifuronom v belušni zeleni ni bilo mogoče izključiti pomislekov glede akutnega vnosa. Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevata vložnika, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških lastnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) Agencija je po oceni dodatnih terenskih študij glede kmetijskih rastlin, ki sledijo v kolobarju, in študij o krmljenju živine priporočila zvišanje, znižanje ali ohranitev obstoječih MRL za flupiradifuron in difluorocetno kislino v kmetijskih rastlinah, ki sledijo v kolobarju, in proizvodih živalskega izvora. Agencija je zlasti predlagala znižanje MRL za flupiradifuron v trtnih listih in difluoroocetno kislino v koruzi, kakavovih zrnih in prašičjih jetrih. Te MRL bi bilo treba določiti v Prilogi II k Uredbi (ES) št. 396/2005 na obstoječih ravneh ali ravneh, ki jih določi Agencija.

(9) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da zadevne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(11) Uredbo (ES) št. 396/2005 bi bilo zato treba ustrezno spremeniti.

(12) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodni ukrep za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(13) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za flupiradifuron v trtnih listih in difluoroocetno kislino v koruzi, kakavovih zrnih in prašičjih jetrih za proizvode, ki so bili proizvedeni v Uniji ali uvoženi v Unijo pred 10. majem 2022.

Člen 3 Ta uredba začne veljati dvajseti dan po objavi v Uradnem listu Evropske unije. Kar zadeva MRL za flupiradifuron v trtnih listih in difluoroocetno kislino v koruzi, kakavovih zrnih in prašičjih jetrih, se uporablja od 10. maja 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 20. oktobra 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Uredba Komisije (EU) 2016/486 z dne 29. marca 2016 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ciazofamid, cikloksidim, difluorocetno kislino, fenoksikarb, flumetralin, fluopikolid, flupiradifuron, fluksapiroksad, kresoksim-metil, mandestrobin, mepanipirim, metalaksil-M, pendimetalin in teflutrin v ali na nekaterih proizvodih (UL L 90, 6.4.2016, str. 1).

(3) Znanstvena poročila Agencije so na voljo na spletu: http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA (Obrazloženo mnenje o določitvi uvoznih toleranc, spremembi obstoječih mejnih vrednosti ostankov in oceni potrditvenih podatkov po pregledu MRL iz člena 12 za flupiradifuron in difluorocetno kislino). EFSA Journal 2020;18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds (Obrazloženo mnenje o spremembi obstoječih mejnih vrednosti ostankov za flupiradifuron in difluorocetno kislino v semenih oljne ogrščice in gorčičnih semenih). EFSA Journal 2020;18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger (Obrazloženo mnenje o spremembi obstoječih mejnih vrednosti ostankov za flupiradifuron in difluorocetno kislino v okri/jedilnem oslezu). EFSA Journal 2021;19(5):6581.